529/2021

Útdráttur

Staðfestur var úrskurður héraðsdóms þar sem X var gert að sæta nánar tilgreindu nálgunarbanni á grundvelli laga nr. 85/2011 um nálgunarbann og brottvísun af heimili.

Úrskurður Landsréttar

Landsréttardómararnir A-kk-nf E. J-kk-nf, J-kk-nf S-kk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 13. ágúst 2021, sem barst réttinum ásamt kærumálsgögnum 16. sama mánaðar. Kærður er úrskurður Héraðsdóms Reykjavíkur 12. ágúst 2021 í málinu nr. R- [...]/2021 þar sem staðfest var ákvörðun sóknaraðila 4. ágúst 2021 um að varnaraðili skyldi sæta nánar tilgreindu nálgunarbanni. Kæruheimild er í 3. mgr. 15. gr. laga nr. 85/2011 um nálgunarbann og brottvísun af heimili.

2

Sóknaraðili krefst staðfestingar hins kærða úrskurðar.

3

Varnaraðili krefst þess að hinum kærða úrskurði verði hrundið og framangreind ákvörðun felld úr gildi. Þá krefst hann þóknunar til handa verjanda sínum.

Niðurstaða

4

Fyrir liggur að ákæra var gefin út á hendur varnaraðila 28. desember 2020 fyrir stórfelld brot í nánu sambandi gagnvart brotaþola á 11 ára tímabili. Er honum þar gefið að sök að hafa „ítrekað, endurtekið og á alvarlegan hátt og sérstaklega sársaukafullan og meiðandi hátt, ógnað lífi hennar, heilsu og velferð með líkamlegu ofbeldi, tekið hana hálstaki, ógnað henni með hnífi, slegið hana í hálsinn, öskrað á hana, ýtt henni, gripið í og togað í hana, kastað til og brotið innanstokksmuni, brotið gegn friðhelgi einkalífs hennar og með því að hóta henni og aðilum henni tengdum, m. a. lífláti og líkamsmeiðingum“. Ákæruliðir eru alls 11 og er háttsemin færð undir 1., sbr. 2. mgr. 218. gr. b almennra hegningarlaga nr. 19/1940. Jafnframt eru varnaraðila í ákæru gefin að sök stórfelld brot í nánu sambandi gagnvart tveimur börnum sínum á fimm ára tímabili og eru brotin heimfærð þar undir fyrrgreinda lagagrein og 1. mgr. 98. gr. og 1., sbr. 3. mgr. 99. gr. barnaverndarlaga nr. 80/2002.

Hefur varnaraðili sætt nálgunarbanni gagnvart brotaþola frá 8. mars 2020 sem hefur verið framlengt í nokkur skipti eins og nánar er rakið í hinum kærða úrskurði.

Samkvæmt gögnum málsins mun aðalmeðferð fara fram fyrir héraðsdómi 30. og 31. ágúst næstkomandi.

5

Samkvæmt a-lið 4. gr. laga nr. 85/2011 er heimilt að beita nálgunarbanni ef rökstuddur grunur leikur á að sakborningur hafi framið refsivert brot eða raskað á annan hátt friði brotaþola. Sé litið til fyrirliggjandi gagna verður fallist á þá niðurstöðu héraðsdóms að þessu skilyrði sé fullnægt til að varnaraðila verði gert að sæta nálgunarbanni.

6

Samkvæmt 1. mgr. 6. gr. laga nr. 85/2011 verður nálgunarbanni aðeins beitt þegar ekki þykir sennilegt að friðhelgi brotaþola verði vernduð með öðru og vægara móti.

Við mat á því er heimilt, eftir 2. mgr. sömu lagagreinar, að líta til þess hvort háttsemi sakbornings á fyrri stigum hafi verið þannig að hætta sé talin á að hann hafi í frammi það atferli sem lýst er í 4. gr. laganna. Við mat á þessu er tilþessað líta að ætluð brot varnaraðila eins og þeim er lýst í ákæru eru gróf og ná yfir mjög langt tímabil. Verður ekki talið sennilegt að friðhelgi brotaþola verði vernduð með öðru og vægara móti, sbr. 1. mgr. 6. gr. laga nr. 85/2011.

7

Samkvæmt þessu verður niðurstaða hins kærða úrskurðar staðfest.

8

Þóknun verjanda varnaraðila fyrir Landsrétti, sem ákveðin verður að meðtöldum virðisaukaskatti eins og í dómsorði greinir, greiðist úr ríkissjóði samkvæmt 38. gr. laga nr. 88/2008 um meðferð sakamála, sbr. 14. gr. laga nr. 85/2011.

Úrskurðarorð :

Hinn kærði úrskurður er staðfestur.

Þóknun verjanda varnaraðila fyrir Landsrétti, V-kk-ef H-kk-ef V-kk-ef lögmanns, 137.640 krónur, greiðist úr ríkissjóði.